google/wiki40b huggingface dataset:
Whippet

Opprinnelse og alder

Rasen er omtalt alt på 1600-tallet, men regnes ikke for å ha blitt etablert skikkelig før omkring midten av 1800-tallet. Den ble anerkjent som egen rase av American Kennel Club i 1888, men først i 1891 av The Kennel Club i Storbritannia.
Det finnes flere eksempler fra historien på små greyhoundlignende hunder, helt tilbake til romertiden, som hundene på statuen som ble funnet i ruinene av Pompeii. Typen ble imidlertid egentlig formet av nordengelske kullgruvearbeidere på 1700-tallet.
Opprinnelsen er ikke helt fastslått, men den antas å ha blitt krysset frem med bruk av småvokste greyhounder og 2-3 forskjellige langbente terrierraser. Senere fattet også den engelske overklassen interesse for denne lille hunden og krysset inn italiensk mynde, noe som ga den dagens form og fasong.
I England gikk den lenge under tilnavnet «the poor man's race horse», fordi arbeiderne der var like spillegale som overklassen, men de rådet ikke over de samme økonomiske ressurser. Greyhound var for kostbare, både å holde og å anskaffe. Den lille whippeten var langt rimeligere på alle måter, men allikevel nesten like rask som greyhound og derfor like velegnet til veddeløp.

Utseende, anatomi og fysikk

Whippet er liten til mellomstor i størrelse, men kraftfull og høyreist med flotte proporsjoner og lange, muskuløse vakre linjer. Hundens anatomiske eleganse og grasiøsitet utstråler en perfeksjonisme som utvilsomt bare få hunder kan sidestilles med. Pelsen er kort og glatt og kommer i mange farger og fargekombinasjoner. Hannene skal ifølge standard være 47-51 cm i mankehøyde, og tispene 44-47 cm høye. I dag ligger mange whippets i øvre del eller noe over denne skalaen.

Bruksområde

Hunden er opprinnelig avlet for hetsjakt på hare og annet småvilt, men ble tidlig den engelske arbeiderklassens «veddeløpshest». I dag er rasen først og fremst en god familiehund, men hundeutstilling er også meget populært blant rasens eiere. Andre bruksområder for whippeten er lure coursing og agility. I de senere år har rasen også vist seg ypperlig egnet som terapihund, spesielt i USA.

Lynne og væremåte

Whippet er skapt for jakt og fart, men er normalt en svært rolig og harmonisk hund, som er både hengiven og barnekjær. Den kan være litt reservert overfor fremmede, og den liker ikke ståk og støy. Rasen har en praktisk størrelse og regnes som en meget renslig hund.
VM i innebandy 2003

Verdensmesterskapet i innebandy for kvinner i 2003 ble arrangert i Sveits 18 til 24. mai. Åtte lag deltok i det fjerde verdensmesterskapet for kvinner.
Thomas Noguchi

Karriere

Thomas T. Noguchi ble født 4. januar 1927 i Fukuoka.
Han ble uteksaminert fra Nippon Medical School i Tokyo i 1951, og hadde deretter praksisstilling på Tokyo University Hospital. Kort tid etterpå immigrerte han til USA. Der hadde han en praksisstilling på Orange County General Hospital og en rekke småjobber på Loma Linda University School of Medicine, og Barlow Sanatorium i Los Angeles.
Noguchi ble utnevnt til assisterende rettsmedisiner for Los Angeles County i 1961. I 1967 fikk han jobben som sjefsrettsmedisiner, en stilling som hans mentor, Theodore Curphey, hadde hatt før han. Det var i denne stillingen at Noguchi kom i medias søkelys etter å ha foretatt obduksjonene på kjente personer som Marilyn Monroe, Robert F. Kennedy, Janis Joplin, Albert Dekker, William Holden, John Belushi, Natalie Wood og Sharon Tate. Han fikk etterhvert kallenavnet «Stjernenes rettsmedisiner». Han ble ofte kritisert for å uttale seg for mye til media, noe som førte til at han ble tvunget til å trekke seg fra stillingen som sjefsrettsmedisiner i 1982.
Senere ble han utnevnt til sjefspatolog på University of Southern California, og deretter til sjefspatolog for anatomisk patologi på Los Angeles County-USC Medical Center.
Noguchi ble utnevnt til professor både på University of Southern California og University of California, Los Angeles. I 1991 fikk han prisen for utmerket tjeneste av National Association of Medical Examiners. I 1999 fikk han utmerkelsen Den hellige skatts orden for «utmerket innsats for Japan innenfor patologisk vitenskap» av keiseren av Japan. He pensjonerte seg samme året.

Film

Noguchi spilte seg selv i filmen Faces of Death fra 1978. I år 2000 deltok han i Michael Kriegsmans obduksjonsdukumentarer, Autopsy: Through the Eyes of Death's Detectives og Autopsy: Voices of Death, der han viste seerne en obduksjon fra begynnelse til slutt.
Han sies å være inspirasjonen bak hovedpersonen i TV-serien Quincy, M.E. (1976–1983), med Jack Klugman i hovedrollen.
Kroatias herrelandslag i fotball

Historie

Fra 1919 til 1939 representerte spillere fra Kroatia kongedømmet Jugoslavia, mens de i årene 1939 til 1941 var de en del av Banovina av Kroatia. Den 17. juli 1941 ble Kroatia medlem av FIFA, men i 1945 ble landet en del av forbundsrepublikken Jugoslavia.  
I perioden fra 1945 til 1990 var Jugoslavia med i syv VM-sluttspill, og fire EM-sluttspill. 
Kroatia ble medlem av FIFA for andre gang den 3. juli 1992, og har siden den gang også deltatt i fem EM-sluttspill fram til 2014.
Pesaro

Historie

I romertiden het denne etruskiske byen Pisaurum. Pisaurum lå ved Via Flaminia og var dikteren Lucius Accius' fødeby. 
Byen var blant de fem kystbyene i dette området som i middelalderen gikk under samlebetegnelsen Pentapolis. Pesaro blomstret i den tidlige italienske renessanse mellom 13- og 1500-tallet.
Maifeld (Berlin)

Maifeld (norsk: Maisletta) er en 90 000m² stor gresslette og arena i Olympiaparken i Berlin, beliggende i Westend, Charlottenburg-Wilmersdorf. Maifeld var opprinnelig tenkt som oppmarsjområde for kunngjøring av store begivenheter. I dag brukes sletten blant annet til polokamper, verdensmesterskapet i fyrverkeri og utstillinger.   
Maifeld avgrenses i vest av Klokketårnet. Øverst i Klokketårnet finnes en utsiktsplattform og ved foten av tårnet tribuner med 4 500 sitteplasser i tillegg til et stort antall ståplasser. Under tribunene finnes Langemarckhallen, et nasjonalmonument over de falne tyske ungdommer i den første verdenskrigen.
Mellom stadion og Maifeld finnes fire tårn oppkalt etter de tyske folkegruppene friserne, sakserne, schwaberne og frankerne. Friesertårnet og Sachsertårnet finnes i nord og Schwabertårnet og Frankertårnet i sør. På motsatt side av stadion, foran hovedinngangen finnes Bayer- eller Bajovartårnet og Prøyssertårnet, med de olympiske ringer hengende imellom seg.

Bakgrunn

Anlegget ble oppført foran olympiaden i 1936 og dermed i Tysklands nasjonalsosialistiske periode. Oppkallingen av tårnene til seks av de historiske tyske folkegruppene var tjenlig for makthavernes ønske om å dyrke nasjonalistiske holdninger. Tårnene ble oppført med byggematerialer fra ulike deler av Tyskland. Klokketårnet ble for eksempel kledt med kalksten fra Schwaben, brystningen med travertin fra Thüringen og trappeanlegget med granitt fra Bayern og Schlesien. 
Langemarckhalle ble i 1936 opprettet til minne om en trefning mellom tyske og franske styrker 10. november 1924. Trefningen foregikk i nærheten av Langemarck under det første slaget ved Ypres under den første verdenskrigen. Det tyske angrepet ble utført av 2 000 unge og dårlig utdannete tyske soldater. Soldatene angrep en mindre høyde, men ble et lett bytte for franske maskingeværer og samtlige ble meiet ned. Dagen etter hevdet hærledelsen at de falne rekruttene hadde sunget Deutschlandlied under angrepet og skapte dermed en myte om et selvutslettende offer for nasjonen og fedrelandet. 
Langemarckhalle er i dag omgjort til et nasjonalt minnesmerke over samtlige unge, tyske falne under den første verdenskrigen.
Nordvestterritorienes flagg

Nordvestterritorienes flagg er delt i blått, hvitt og blått på samme måte som i Canadas flagg, det vil si at det hvite midtfeltet er videre enn de to flankerende feltene. Midt i det hvite feltet står territorienes våpenskjold. Flagget er i forholdet 1:2. Det ble til ved avholdelsen av en nasjonal konkurranse. Denne ble vunnet av Robert Bessant fra Manitoba. Flagget ble innført ved territorialrådets vedtak av 1. januar 1969.
Fargene blått og hvitt symboliserer henholdsvis innsjøene og havet (blått) og is og snø (hvitt). Våpenskjoldet viser symboler for territorienes natur og ressurser. Det hvite feltet med den blå stripen øverst i skjoldet står for Nordvestpassasjen. Nedre del er delt diagonalt. Dette representerer tregrensen. Den grønne delen står for skogene i sør, mens den røde delen står for tundraen i nord. De gule brikkene står for mineralrikdommene i grunnen, mens revehodet står for pelsjakten. 
Etter at Nunavut i 1999 ble utskilt fra Nordvestterritoriene har flaggets symbolikk vært diskutert, da en del av natursymbolikken ikke lenger er dekkende for de gjenværende delene av territoriet.
Den bessarabisk-ortodokse kirke

Historie

Kirken i Moldova/Bessarabia hadde minst siden middelalderen sterke bånd til den rumenske. Iași bispedømme var ansvarlig for hele fyrstedømmet Moldova, som i 1812 ble delt i to. Bessarabia tilfalt Russland og dermed den russisk-ortodokse kirke, mens den rumenske delen fra 1885 inngikk i den autokefale rumensk-ortodokse kirke. Etter over hundre år med russisk-ortodoks tilhørighet ble den bessarabiske kirke gjenforent med den rumenske i 1918, men på nytt stilt under Moskva-patriarkatet fra 1944, da Moldova ble annektert av Sovjetunionen.
Etter Moldovas uavhengighet i 1991 gjenoppretta hjelpebiskop Petru Păduraru av Bălți kontakten med den rumensk-ortodokse kirke, og ble i 1992 innsatt som dennes erkebiskop av Chișinău og metropolitt av Bessarabia av patriarken av București. Kirka ble i begynnelsen nekta anerkjennelse av den moldovske regjeringen og måtte gå rettens vei via Den europeiske menneskerettsdomstolen før den ble registrert som trossamfunn i 2004. Bălți bispedømme ble også oppretta i 2004, bispedømmene Dubăsari og Sør-Bessarabia i 2006.
Gravkulturen i Gandhara

Gravkulturen i Gandhara oppsto rundt 1600 f.Kr. og fram til 500 f.Kr. i Gandhara, som ligger i dagens Pakistan og Afghanistan. Den har også blitt kalt for Swatkulturen, etter elven Swat som renner gjennom distriktet Swat i distriktet Khyber Pakhtunkhwa i nordlige Pakistan. Kulturen har blitt vurdert som tegn på indoarisk migrasjoner, men har også blitt forklart som lokal kulturkontinuitet.

Lokalisering og vesen

Vesentlige funn av gjenstander fra hovedsakelig i graver, var spredt langs breddene av elvene Swat og Panjkora i nord, ved byen Taxila i sørøst, langs elven Gomal i sør. Små og enkle statuetter gjort i terrakotta sammen med annen keramisk steingods ble lagt i gravene. Enkelte gjenstander ble dekorert med enkel formgivning i form av prikker markert langs rader i keramikken. Det har blitt avdekket levninger av hest i minst en grav.
Urinleder

En urinleder er en biologisk kanal som inngår i urinveiene. Den har som primærfunksjon å lede urin fra nyren til urinblæren. Dyr som har to nyrer har også to urinledere, eksempelvis primater. Dyr som har kun ei nyre har som regel også kun en urinleder.
Midtøstlandsmål

Midtøstlandsmål eller midtøstlandsk er ei lita gruppe med talemål som tilhører flatbygdmåla innenfor østlandsk. Begrepet samler blant annet målførene på Romerike, Ringerike og Modum.
Geografisk ligger midtøstlandsk sør for opplandsmålet, nord for vikværsk (som regnes som den nærmeste dialekten til midtøstlandsk), og øst for midlandsmålet.
The East

Om filmen

Filmen ble første gang vist under Sundance filmfestival i januar 2013.
Den har foreløpig ikke fått norsk kinodistribusjon.

Handling

En vellykket medarbeider for et eliteprivatdetektivbyrå har som oppgave å infiltrere en anarkistisk gruppe kalt The East, som er kjent for å gjennomføre skjulte angrep på store selskaper. Men prioritetene hennes forandres når hun blir venner med medlemmene og begynner å få romantiske følelser for dens karismatiske leder.
Jenteprisen

Jenteprisen deles ut på FNs internasjonale jentedag den 11. oktober av Plan International Norge. 
Prisen tildeles en person, organisasjon eller bedrift i Norge som jobber for jenters og kvinners rettigheter - og som for eksempel har gjort en ekstra innsats for å stoppe vold, overgrep og diskriminering av jenter – enten i Norge eller ute i verden. 
Formålet med Jenteprisen er å løfte fram ildsjeler og organiserte grupper som arbeider for å stoppe krenkelser mot jenter og sikre deres rett til beskyttelse og frihet til å gjøre egne valg. Innsatsen kan være innenfor tematiske områder som fremme av høyere utdanning, forhindring av barneekteskap, tvangsekteskap, forebygging av voldtekt, forhindre kjønnslemlestelse eller formidling av stemmene til jenter som ellers ikke blir hørt i samfunnet. Alle står fritt til å nominere kandidater til Plan International Norges sekretariat.
Prisen deles ut i samarbeid med motebladet Costume, Gyro og Parkteatret.
Tomasmesse I

Tomasmesse I, Tomas brygger eller Tomas fulltønne som dagen også kalles er merkedag den 21. desember til minne om apostelen Thomas, som led martyrdøden i år 68 eller 69. Dagen er avmerket på primstaven som ei tønne, et kors eller en hånd som symbol på den «vantro Thomas». I norrøn tid lyste man julefreden fra denne dagen, for nå skulle alle forberedelser være ferdige til jul.
I Norge har man lange tradisjoner med at juleølet skal ferdigstilles på denne dagen, etter at bryggingen gjerne tok til på Anna pissihose. Derfor har gjerne dagene mellom 9. og 21. desember blitt kalt «bryggjardøgra» eller «bryggjardøgri». I den gamle Gulatingsloven var det påbudt å brygge juleøl, ellers ble man bøtelagt.
På Tomasdagen ventet man seg av ulike grunner mildvær, eller «kakelinna» som mildværet gjerne ble kalt. Man ventet også at julebaksten skulle stå ferdig til denne dagen, og det siste man bakte var gjerne lefser. Derfor ble kakelinna noen steder kalt «lefsetøvær» eller «lefsetøyra».
Kiamichi gasskraftverk

Kiamichi gasskraftverk er et varmekraftverk i Pittsburg County i staten Oklahoma, USA. Anlegget har en installert produksjonskapasitet på 1.288 MW fordelt på 6 turbiner, på inntil 184 eller 317 MW hver. Operatør er energiselskapet Kiowa Power Partners LLC. 
Kraftverket stod ferdig utbygd i 2003. Brenselkilden er naturgass.
Phillips Brooks

Oppvekst og utdannelse

Brooks ble født i Boston i 1835. Gjennom sin far, William Gray Brooks, nedstammet han fra presten John Cotton og gjennom sin mor, Mary Ann Phillips, var han barnebarnet til Samuel Phillips, Jr. som grunnla Phillips Academy. Fire av ekteparets seks sønner ble ordinert til prester i den episkopale kirken.
Phillips Brooks forberedte seg til college på Boston Latin School og gikk ut fra Harvard University i 1855, 20 år gammel. Etter en kort periode som lærer ved Boston Latin, begynte han i 1856 å studere med tanke på å bli ordinert. Han studerte da ved Virginia Theological Seminary i Alexandria.

Karriere som prest

I 1859 gikk han ut fra Virginia Theological Seminary, ble ordinert til diakon av biskop William Meade av Virginia, og gikk inn i tjeneste i Church of the Advent i Philadelphia. I 1860 ble han ordinert til prest, og i 1862 begynte han å jobbe i Church of the Holy Trinity i Philadelphia, hvor han ble i sju år og fikk et økende rykte som predikant og patriot. I tillegg til at han skal ha hatt store moralske kvaliteter, var han en fysisk stor mann på rundt 190 cm.
Under den amerikanske borgerkrigen støttet han Nordstatene og var motstander av slaveri. I 1869 begynte han å jobbe i Trinity Church i Boston, hvor man i dag finner en statue av ham.
I 1891 ble han biskop i Massachusetts, etter at han i 1886 hadde avslått å bli nominert som visebiskop i Pennsylvania. Han var bare biskop i 15 måneder, før han døde i 1893.

Arv

I 1877 publiserte Brooks en serie leksjoner om å preke. Disse hadde han tidligere holdt på det teologiske fakultetet på Yale University. I 1879 holdt han Bohlen Lectures on The Influence of Jesus. I 1878 gav han ut sitt første bind med prekener, og fra tid til tid kom det senere flere bind, inkludert  Sermons Preached in English Churches (1883).
I dag er han sannsynligvis best kjent for julesangen «O Little Town of Bethlehem». Denne sangen finnes på norsk i Norsk Salmebok under tittelen «Å Betlehem, du vesle by».
Han blir minnet i den episkopale kirken med minnedag 23. januar. 
Brooks fikk tittelen STD (Sacrae Theologiae Doctor') fra  Harvard i 1877  og fra Columbia University i 1887, og han fikk tittelen Doctor of Divinity fra University of Oxford i England i 1885.
Presten og kirkehistorikeren Alexander Viets Griswold Allen skrev flere biografier om Brooks, som  Phillips Brooks, Life and Letters en tobinds biografi fra 1901 og boken Phillips Brooks som kom ut i 1907. I 1961 kom det ut en ny biografi om han, denne gangen skrevet av Raymond W. Albright. Også i 2005 ble det skrevet om han, men da bare et kapittel i en større bok.
Harvard University oppkalte et hus og en organisasjon etter han i 1900. Organisasjonen og huset har senere blitt til en samlingsplass for ulike studentorganisasjoner. I tillegg er  to grunnskoler oppkalt etter han.
Tunliu

Tunliu (kinesisk: 屯留县; pinyin: Túnliú Xiàn) er et fylke i provinsen Shanxi i Folkerepublikken Kina. Det ligger innen byprefekturet Changzhi.
I 1999 hadde fylket et folketall på 241 747 innbyggere.

Kulturminner

Baofengtempelet (Baofeng si, 宝峰寺) er oppført på Folkerepublikken Kinas liste over kulturminner.
Sihong

Sihong (kinesisk: 泗洪县; pinyin: Sìhóng Xiàn) er et fylke i byprefekturet Suqian i provinsen Jiangsu i Folkerepublikken Kina.
I 1999 var folketallet på 999 522 innbyggere.
Loxolomia

Utseende

Store (vingespenn over 10 centimeter), forholdsvis slankbygde, brunspraglete påfuglspinnere. Forvingene er lange og smale, spissen rundet. Spisspartiet er brungult med kraftige, svarte streker. Forvingen er parallellsidig med stumpvinklede bakhjørner og en nokså kort bakkant. Hannens antenner er ikke påfallende fjærformede, det er relativt liten forskjell i utseende mellom kjønnene.

Utbredelse

Slekten er utbredt i Sør-Amerika.
Nordlaguna

Nordlaguna er en ferskvannslagune helt sørvest på Nord-Jan på Jan Mayen. Den ligger mellom Bommen, en lav strandvoll ut mot Stasjonsbukta og Grønlandshavet på vestsiden, og Wildberget og Mohnberget på østsiden.
Nordlaguna har en dybde på fra 20 til 40 meter på det dypeste og var en viktig kilde til ferskvann. Lagunen, og nærliggende områder, ble loddet opp sommeren 1929 av den norske Grønlandsekspedisjonen som kom med skipet «Veslekari». I løpet av de siste tiårene har området som skiller lagunen fra havet blitt smalere, slik at høye bølger slår over og gjør vannet brakt. 
På Libergsletta like nord for lagunen ligger de gamle bygningene til Jan Mayen radio. Det går en vei til bygningene fra Olonkinbyen øst og nordøstsiden av Nordlaguna.
Hu–Wen-administrasjonen

Hu-Wen-administrasjonen (forenklet kinesisk: 胡温体制; tradisjonell kinesisk: 胡溫體制; pinyin: Hu-Wen Tizhi), eller Den nye Hu-Wen-administrasjonen (forenklet kinesisk: 胡温新政; tradisjonell kinesisk: 胡溫新政; pinyin: Hu-Wen Xinzheng) er tilnavnet til det kinesiske lederskap som etterfulgte Jiang Zemin, Li Peng og Zhu Rongji i 2003. Navnet er avledet av de to toppledernes slektsnavn, derav Hu-Wen (forenklet kinesisk: 胡温; tradisjonell kinesisk: 胡溫)
Det siktes til lederskapet under det kinesiske kommunistiske partis generalsekretær Hu Jintao og Folkerepublikken Kinas statsminister Wen Jiabao, som betraktes som «fjerde generasjon» av det kommunistiske Kinas lederskap. Deres signaturideologi (dominerende politiske ideologi) kalles vitenskapelig syn på utvikling.
Actias dubernardi

Utseende

En ganske stor spinner med store, smale vinger, bakvingen er trukket ut til en langs spiss. Hunnen er blekgrønn, hannens vinger er gulgrønne i den innerste halvdelen og rosa i den ytterste. Hos begge kjønn er brystets og forvingenes fremkanter brunrøde. På forvingen sitter det en lite, gul og brun øyeflekk som henger sammen med dne røde vingefremkanten. Bakvingenes stjerter er omtrent så lange som resten av dyret hos hunnen, tydelig lengre hos hannen.

Levevis

Larven kan leve på mange forskjellige planter, busker og løvtrær, også på en furu-art (Pinus massoviana). Som hos andre påfuglspinnere har de voksne spinnerne reduserte munndeler, de tar ikke næring til seg og lever ganske kort tid. Hunnene sender ut feromoner som gjør at hannene med sine fjærformede antenner kan finne dem på lang avstand.
UCI WorldTour 2018

UCI WorldTour 2018 er den åttende utgaven av UCI WorldTour. Den inneholder endags- og etapperitt i Europa, Asia, Australia og Nord-Amerika. 
Det er små endringer fra 2017 ved at datoen til enkelte ritt justeres, samt at Abu Dhabi Tour utvides til fem etapper. Tour of Qatar vil ikke bli arrangert i 2018 heller.

Lag

De 18 lagene som deltok i 2017-sesongen er også registrert for 2018.
Kristoffer Brun

Annet

Kristoffer Brun er regjerende Norgesmester i mannskor som fast medlem og 2. tenor i mannskoret Birkelunden mannskor.
Squash under Stillehavslekene 2007

Squash under Stillehavslekene  2007. Squash var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var sjette gangen som squash var med på programmet under stillehavslekene. Det var sju turneringer, single, double og lagkonkurranser for både kvinner og menn og en mixeddouble. Ny-Caledonia ble beste nasjon med to gullmedaljer foran Fiji og Papua Ny-Guinea som også vant to gull hver.
Musée du quai Branly

Musée du quai Branly er et etnografisk museum i Paris som åpnet i juni 2006. Arkitekt er Jean Nouvel. Museet ligger i 7. arrondissement, i nærheten av Eiffeltårnet.
Life on the Fast Lane

Handling

Marges 34-årsdag er i dag, og gavene hun får inkluderer fransk parfyme fra Bart, og et makaronikort fra Lisa. Homer har imidlertid glemt å kjøpe gave, og skyndter seg ned til kjøpesenteret for å kjøpe en bowlingkule, som han gir til Marge i gave på Singing sirloin, en restaurant med syngende kelnere som Patty og Selma anbefalte. Uheldigvis liker ikke Marge bowlingkula, men sier at hun vil beholde den uansett.
Marge drar for å bowle for første gang i sitt liv, men får det ikke til særlig bra. Hun møter Jacques, en pen fransk bowlinginstruktør som bowler på banen ved siden av henne. Han introduserer seg selv og inviterer henne til å ta bowlingtimer med ham. Hun forelsker seg i Jacques, selv om hun er gift med Homer. De går på en middagsdate og møter Helen Lovejoy, som gjør sin første opptreden i serien. Hun truer Marge, men Jacques insisterer på at Marge og han bare bowler sammen.
Jacques inviterer Marge til sin leilighet. Senere forstår Marge at hun gjør noe som er galt, og reiser til atomkraftverket for å møte Homer, og de drar hjem sammen.
Graversfors

Graversfors er et tettsted i Norrköping kommune i Östergötlands län i Östergötland i Sverige. I 2010 hadde tettstedet 246 innbyggere.
Kafes

Kafes (osmantyrkisk: ‏قفس‎, «Buret», i praksis et prinsefengsel) var en del av Det osmanske rikes keiserlige harem i Topkapipalasset. Prinser og andre potensielle tronfølgere ble innesperret under konstant bevoktning av palassets vakter. Systemet ble innført på 1500-tallet av aultanen Mehmed III, som etter sin fars død hadde sett seg nødt til å la kveke i hjel sine nitten brødre for å sikre tronen til seg selv.
Hensikten med kafessystemet var blant annet å sørge for at mulige politiske trusler manglet den erfaring de tidligere hadde fått, da den tidligere tradisjon plassert potensielle tronpretendenter som guvernører ute i riket.
Kafes var i bruk inntil Tanzimattiden.